b'\n_START_ARTICLE_\nHugo von Hofmannsthal\n_START_SECTION_\nVia\xc8\x9ba\n_START_PARAGRAPH_\nHofmannsthal s-a n\xc4\x83scut la Viena, pe Landstra\xc3\x9fe, provenind dintr-o mam\xc4\x83 austriac\xc4\x83 apar\xc8\x9bin\xc3\xa2nd clasei aristocrate \xc8\x99i dintr-un tat\xc4\x83 bancher austro-italien. Str\xc4\x83bunicul s\xc4\x83u, Isaak L\xc3\xb6w Hofmann, Edler von Hofmannsthal, de la care familia a mo\xc8\x99tenit titlul nobiliar "Edler von Hofmannsthal", era un negustor evreu \xc3\xaennobilat de \xc3\xaemp\xc4\x83ratul Austriei. _NEWLINE_Hofmannsthal a \xc3\xaenceput s\xc4\x83 scrie poeme \xc8\x99i piese de teatru la o v\xc3\xa2rst\xc4\x83 precoce. L-a \xc3\xaent\xc3\xa2lnit pe poetul Stefan George la 17 ani \xc8\x99i \xc8\x99i-a publicat c\xc3\xa2teva poeme \xc3\xaen ziarul lui George, Bl\xc3\xa4tter f\xc3\xbcr die Kunst (Foi de art\xc4\x83). A urmat studii de drept, iar apoi filologia la Viena, dar, dup\xc4\x83 absolvirea universit\xc4\x83\xc8\x9bii, \xc3\xaen 1901, a decis s\xc4\x83 se consacre p\xc3\xa2n\xc4\x83 la urm\xc4\x83 scrisului. Al\xc4\x83turi de Peter Altenberg \xc8\x99i Arthur Schnitzler, a fost membru al grup\xc4\x83rii de avangard\xc4\x83 T\xc3\xa2n\xc4\x83ra Vien\xc4\x83 (Jung Wien)._NEWLINE_\xc3\x8en 1900, Hofmannsthal \xc3\xael \xc3\xaent\xc3\xa2lne\xc8\x99te pentru prima oar\xc4\x83 pe compozitorul Richard Strauss. Mai t\xc3\xa2rziu el va compune mai multe librete pentru operele sale, printre care Electra (1909), Cavalerul ro\xc8\x99u (1911), Ariana din Naxos (1912, revizuit\xc4\x83 \xc3\xaen 1916), Femeia f\xc4\x83r\xc4\x83 umbr\xc4\x83 (1919), Elena egiptean\xc4\x83 (1927) \xc8\x99i Arabella (1933)._NEWLINE_\xc3\x8en 1901, se c\xc4\x83s\xc4\x83tore\xc8\x99te cu Gertrud (Gerty) Schlesinger, fiica unui bancher vienez. Gerty, care era evreic\xc4\x83, se converte\xc8\x99te la cre\xc8\x99tinism \xc3\xaenaintea c\xc4\x83s\xc4\x83toriei. Se stabilesc la Rodaun, nu departe de Viena, \xc8\x99i au trei copii \xc3\xaempreun\xc4\x83._NEWLINE_\xc3\x8en 1912 adapteaz\xc4\x83 piesa de moravuri din secolul XV, Everyman ca Jedermann (Fiecare), pe care Jean Sibelius (al\xc4\x83turi de al\xc8\x9bii) va scrie melodia de acompaniament. Piesa va fi ulterior incorport\xc4\x83 Festivalului de la Salzburg._NEWLINE_\xc3\x8en timpul Primului R\xc4\x83zboi Mondial, Hofmannsthal a ocupat un post guvernamental. A redactat discursuri \xc8\x99i articole \xc3\xaen favoarea efortului de r\xc4\x83zboi, subliniind tradi\xc8\x9bia cultural\xc4\x83 a Austrio-Ungariei. Sf\xc3\xa2r\xc8\x99itul r\xc4\x83zboiului va suna clopotul b\xc4\x83tr\xc3\xa2nei monarhii habsburgice, ceea ce va reprezenta o grea lovitur\xc4\x83 \xc3\xaen sentimentele patriotice \xc8\x99i conservatoare ale lui Hofmannsthal cu a c\xc4\x83rei cicatrice va r\xc4\x83m\xc3\xa2ne pentru restul vie\xc8\x9bii._NEWLINE_\xc8\x98i totu\xc8\x99i anii care vor urma r\xc4\x83zboiului au fost foarte productivi pentru Hofmannsthal; \xc8\x99i-a continuat proiectele literare de mai \xc3\xaenainte, aproape f\xc4\x83r\xc4\x83 pauz\xc4\x83. \xc3\x8en 1920, Hofmannsthal, \xc3\xaempreun\xc4\x83 cu Max Reinhardt, creeaz\xc4\x83 Festivalul de la Salzburg. Ultimele sale piese dovedesc un interes cresc\xc3\xa2nd pentru tematici religioase, \xc3\xaen principal dintr-o perspectiv\xc4\x83 romano-catolic\xc4\x83. Printre scrierile sale se afl\xc4\x83 \xc8\x99i un scenariu pentru versiunea cinematografic\xc4\x83 a piesei Der Rosenkavalier (Cavalerul ro\xc8\x99u, 1925) \xc3\xaen regia lui Robert Wiene._NEWLINE_Pe 13 iulie 1929, fiul s\xc4\x83u Franz se sinucide. Dou\xc4\x83 zile mai t\xc3\xa2rziu, Hofmannsthal moare \xc8\x99i el \xc3\xaen urma unui atac de cord la Rodaun (acum parte din Liesing, suburbie a Vienei).\n_START_SECTION_\nG\xc3\xa2ndirea\n_START_PARAGRAPH_\nPe 18 octombrie 1902 Hofmannsthal public\xc4\x83 o scrisoare fictiv\xc4\x83 \xc3\xaen cotidianul berlinez Der Tag (Ziua), intitulat simplu "Ein Brief" ("O Scisoare"). Se presupunea c\xc4\x83 era vorba de o scrisoare redactat\xc4\x83 \xc3\xaen 1603 de Philip, Lord Chandos c\xc4\x83tre Francis Bacon. Chandos Spunea c\xc4\x83 a \xc3\xaencetat s\xc4\x83 mai scrie pentru c\xc4\x83 \xc3\xae\xc8\x99i "pierduse complet capacitatea de a g\xc3\xa2ndi sau a vorbi despre ceva coerent"; renun\xc8\x9base la posibilitatea limbajului de a descrie lumea. Aceast\xc4\x83 scrisoare reflect\xc4\x83 ne\xc3\xaencrederea cresc\xc3\xa2nd\xc4\x83 \xc8\x99i nemul\xc8\x9bumirea referitoare la limb\xc4\x83, caracteristice epocii moderne. Mesajul lui Hofmannsthal este de a ar\xc4\x83ta c\xc4\x83 personalitatea inconsistent\xc4\x83 a lui Chandos nu este doar un semn individual, ci colectiv \xc8\x99i actual._NEWLINE_Crescut \xc3\xaentr-o societate prosper\xc4\x83, cea a tat\xc4\x83lui s\xc4\x83u, bine conectat\xc4\x83 la via\xc8\x9ba artistic\xc4\x83 a vremii, Hofmannsthal va face primii pa\xc8\x99i \xc3\xaen lume, ca \xc8\x99i Wittgenstein, \xc3\xaen ceea ce Carl Schorske denumea "templul artelor". Aceast\xc4\x83 situa\xc8\x9bie prielnic\xc4\x83 izol\xc4\x83rii estetice i-a permis lui Hofmannsthal s\xc4\x83 aib\xc4\x83 parte de perspectiva rar\xc4\x83 a artistului privilegiat, dar l-a \xc8\x99i condus s\xc4\x83 realizeze cum arta a devenit o documentare nivelatoare a umanit\xc4\x83\xc8\x9bii, care preia instinctele \xc8\x99i dorin\xc8\x9bele noastre \xc8\x99i le \xc3\xaengr\xc4\x83de\xc8\x99te pentru a le vedea f\xc4\x83r\xc4\x83 a mai avea s\xc4\x83 le \xc8\x99i tr\xc4\x83ie\xc8\x99ti direct \xc3\xaen natura lor pasional\xc4\x83 \xc8\x99i plin\xc4\x83 de via\xc8\x9b\xc4\x83. Datorit\xc4\x83 acestei constat\xc4\x83ri, ideea lui Hofmannsthal despre rolul artistului a \xc3\xaenceput s\xc4\x83 capete conturul unor lucr\xc4\x83ri care inspir\xc4\x83 \xc8\x99i aprind instinctul vital, dec\xc3\xa2t s\xc4\x83-l conserve sub o form\xc4\x83 de estetism searb\xc4\x83d. De asemenea, a \xc3\xaenceput s\xc4\x83 considere c\xc4\x83 artistul n-ar trebui s\xc4\x83 fie un izolat dedicat doar propriei arte, ci mai cur\xc3\xa2nd un om al lumii, preocupat at\xc3\xa2t de art\xc4\x83 c\xc3\xa2t \xc8\x99i de politic\xc4\x83, scufundat \xc3\xaen tumultul vie\xc8\x9bii sociale al epocii sale._NEWLINE_Hofmannsthal vedea \xc3\xaen cultura englez\xc4\x83 cel mai bun loc rezervat artistului. Aceasta pentru c\xc4\x83 englezii \xc3\xaei admir\xc4\x83 deopotriv\xc4\x83 pe Amiralul Nelson \xc8\x99i pe John Milton, am\xc3\xa2ndoi poe\xc8\x9bi \xc8\x99i eroi de r\xc4\x83zboi, p\xc4\x83str\xc3\xa2nd \xc3\xaen acela\xc8\x99i timp o solid\xc4\x83 identitate na\xc8\x9bional\xc4\x83. "\xc3\x8en viziunea [lui Hofmannsthal], separarea dintre artist (scriitor) \xc8\x99i omul de ac\xc8\x9biune (politician, explorator, soldat) nu exist\xc4\x83 \xc3\xaen Anglia. Marea Britanie asigur\xc4\x83 cet\xc4\x83\xc8\x9benilor ei o baz\xc4\x83 comun\xc4\x83 de energie cu func\xc8\x9bii echilibrate, o for\xc8\x9b\xc4\x83 care lipse\xc8\x99te fragmentatei Germanii"(Weiss). Aceast\xc4\x83 unic\xc4\x83 \xc8\x99i totu\xc8\x99i pragmatic\xc4\x83 identitate l-a captivat \xc3\xaen mare m\xc4\x83sur\xc4\x83 pe Hofmannsthal datorit\xc4\x83 fragment\xc4\x83rii Austriei din vremea sa, care cuno\xc8\x99tea primele mi\xc8\x99c\xc4\x83ri de na\xc8\x9bionalism radical \xc8\x99i de antisemitism \xc3\xaentr-o societate \xc3\xaen care arti\xc8\x99tii \xc8\x99i politicienii progresi\xc8\x99ti deveneau zi de zi din ce \xc3\xaen ce mai ostili unii fa\xc8\x9b\xc4\x83 de al\xc8\x9bii.'